सहकारी बैंकों में भी बचत खातों पर ब्याज दर नियंत्रण मुक्त  
रिजर्व बैंक ने राज्य व केंद्रीय सहकारी बैंकों में भी बचत खातों पर ब्याज दर को नियंत्रण मुक्त कर दिया है।
वाणिज्यिक बैंकों में बचत खाते पर ब्याज दरों को नियंत्रण मुक्त करने के बाद रिजर्व बैंक ने राज्य व केंद्रीय सहकारी बैंकों में भी बचत खातों पर ब्याज दर को नियंत्रण मुक्त कर दिया। केन्द्रीय बैंक के इस कदम से सहकारी बैंकों के बचतखाता धारकों को भी उनकी जमा पर ऊंची ब्याज मिलने का रास्ता साफ हो गया।   अधिसूचित वाणिज्यिक बैंकों के लिए इन दरों को अक्तूबर में ही नियंत्रण मुक्त कर दिया गया था।  रिजर्व बैंक ने एक अधिसूचना में सभी राज्य व केंद्रीय सहकारी बैंकों से कहा है कि वे अपने बचत बैंक जमाओं की ब्याज दर तय करने को मुक्त हैं। इसके लिए दो शर्तें लगाई गई हैं। पहली शर्त के तहत प्रत्येक बैंक को एक लाख रुपये तक की जमा पर बैंकों को समान ब्याज दर की पेशकश करनी होगी। वहीं एक लाख रुपये से अधिक की बचत बैंक जमाओं पर अलग-अलग ब्याज दर दी जा सकती है।